《读《史记》四十首 其三十七 飞将军》
清代·张晋

君不见，北平贤太守，行军从不持刁斗。敌人呼作飞将军，敌骑闻之皆反走。

将军善射空千古，射虎能教石没羽。结发从军七十战，可怜未见单于面。

李蔡为人在下中，积劳数载亦邀封。将军岂复居人后，太息曾无尺寸功。

失道茫茫乃天意，安能更对刀笔吏。刎身绝域奈君何，天下无人不垂涕。

闻说将军不遇时，此言千载使人疑。由来君相能造命，天子如何说数奇。

作者简介：山西阳城人，字隽三。诸生。工诗，长于七古。足迹半天下，后落拓以死。有《艳雪堂诗集》。